ኢዴፓ ሰሞኑን በአዲስ አበባ የተፈጸመውን የሽብር ተግባር አወገዘ
አዲስ አበባ፤ ጥቅምት 14/2006 (ዋኢማ) – በኢትዮጵያ ሰሞኑን የተፈጸመውን የሽብር ተግባር  የኢትዮጵያውያን ዴሞክራሲያዊ ፓርቲ /ኢዴፓ/እንደሚያወግዝ አስታወቀ፡፡ፓርቲው ለሚቀጥሉት ሦስት ዓመታት የአመራር ሥራውን የሚረከቡ አባላቱን ይፋ አድርጓል፡፡የፓርቲው ፕሬዚዳንት አቶ ጫኔ ከበደ ዛሬ በሰጡት ጋዜጣዊ መግለጫ ላይ እንዳመለከቱት ሽብርተኝነት ለኢትዮጵያ አደጋና ስጋት በመሆኑ ከወዲሁ የሚደረጉትን የጥንቃቄ እርምጃዎች ፓርቲው ይደግፋል፡፡ሰሞኑን በአዲስ አበባ ከተማ የተከሰተው ሽብር በንጹሃን ዜጎች ላይ ጥቃት እንዲሁም በአገር ሐብትና ንብረት ላይ ውድመትን የሚያደርስ በመሆኑ ሽብርተኝነትን በንቃት መከታተል እንደሚገባ አመልክተዋል፡፡በኢትዮጵያ ተግባራዊ በተደረገው የፀረ-ሽብርተኝነት ዓዋጅ ሲወጣ ፓርቲው በሕዝብ ተወካዮች ምክር ቤት ድጋፉን መስጠቱን አስታውሰው፣ አሁንም ዓዋጁ በተወሰነ ደረጃ እንዲሻሻል ፍላጎት እንዳለው ፕሬዚዳንቱ ተናግረዋል፡፡የፓርቲው የሕዝብ ግንኙነት ኃላፊ አቶ ወንደሰን ተሾመ ኢዴፓ መስከረም 26 ቀን 2006 ባደረገው ጠቅላላ ጉባዔ ፓርቲውን ለሦስት ዓመታት የሚመሩትን አባላትን መምረጡን አስታውቀዋል፡፡ጉባዔው ነባሩን አመራር በአዲስ ለመተካት ባደረገው ምርጫ 25 አባላትን ለብሔራዊ ምክር ቤት፣ ዘጠኝ አባላትን ደግሞ ለሥራ አስፈፃሚ መምረጡን አመልክቷል፡፡በዚህም መሠረት አቶ ጫኔ ከበደ ፕሬዚዳንት፣ዶክተር ባንተይገኝ ታምራት በምክትል ፕሬዚዳንትነት እንደዚሁም አቶ ሳህሉ ባዩ ደግሞ በዋና ፀሐፊነት መርጧቸዋል፡፡ (ኢዜአ)